Luonnonsuojeluliitto: Biotaloudessa pelataan luonnon uhanalaistumisen riskillä

Liiton mukaan biomassojen käytön kestävyysongelmiin on ratkaisuja, mutta nykylinja on kestämätön Suomen kansainvälisten sitoumusten kannalta.

Luonnon monimuotoisuuden kannalta tärkeää lahopuuta olisi oltava metsissä enemmän, Suomen luonnonsuojeluliitto katsoo. Liiton mukaan metsien käyttöä koskevat suunnitelmat eivät tue Suomen kansainvälisten sitoumuksien toteuttamista. Ari Aalto

Teppo Koskinen

Suomen hallituksen tavoite nostaa metsien hakkuumäärä 85 miljoonaan kuutioon ja rakentaa ilmastopolitiikan toteuttaminen metsien käytön varaan on kestämätöntä, Suomen luonnonsuojeluliitto varoittaa.

Liiton mukaan tavoitteet voivat uhata kahden muun tärkeän tavoitteen, luonnon monimuotoisuuden köyhtymisen pysäyttämisen vuoteen 2020 mennessä ja Pariisin ilmastosopimuksen velvoitteiden täyttämisen.

Luonnonsuojeluliitto viittaa Suomen ympäristökeskuksen ja Luonnontieteellisen keskusmuseon Luomuksen tutkijoiden johtamaan tutkimukseen, jonka mukaan Suomen luonto jatkaa uhanalaistumistaan. Liiton mukaan metsien lisähakkaaminen vaarantavat monimuotoisuutta edelleen, koska Suomen uhanalaisista lajeista yli kolmannes on metsälajeja.

Luonnonsuojeluliiton suojeluasiantuntijan Paloma Hannosen mukaan metsien ikärakenne ja lajisto ovat yksipuolistuneet, vanhoja metsiä on entistä vähemmän ja lahopuuta vain murto-osa luonnontilaisten metsien määrästä.

Edelleen Suomen olisi otettava vakavasti kansainvälisen ilmastopaneelin IPCC:n näkemys, jonka mukaan osa biomassoista ja niiden käyttömuodoista ei vähennä päästöjä.

– Jos ilmastohyötyä ei voida saavuttaa, kyseiset käyttömuodot tulee rajata pois, luonnonsuojeluliiton ilmastoasioista vastaava asiantuntija Hanna Aho sanoo.

Liiton mukaan biotalouden ongelmiin on kuitenkin ratkaisuja. Puun järkevän käytön vastapainoksi tarvitaan lisää suojelua, liitto katsoo.

Sen mukaan kaikista elinympäristöistä on suojeltava vähintään 17 prosenttia, suojelualueita ja uhanalaisten lajien elintilaa on lisättävä, ja palauttaa vapaaehtoisen metsiensuojelun METSO-ohjelman jatkon mahdollistava rahoitus. Puiden hierarkkisen käytön periaatteita, esimerkiksi puun käyttämistä pitkäikäisiin tuotteisiin ja järeiden puiden ja kantojen poltosta luopumista, olisi oleellista noudattaa. Bioenergiaksi käytettävään biomassaan pitäisi soveltaa elinkaariarviota, joka ottaa huomioon koko elinkaaren ilmastovaikutukset, luonnonsuojeluliitto suosittaa.

Lisäksi liiton mukaan Suomen pitäisi edistää biomassojen kestävyyskriteereiden ajamista koko EU:ssa, "eikä jarruttaa niiden laadintaa".